ΓΡΑΠΤΗ ΕΡΩΤΗΣΗ E-2712/98

υποβολή: Anneli Hulthén (PSE) προς την Επιτροπή

(1 Σεπτεμβρίου 1998)

Θέμα: Γεωργική ενίσχυση σε μικρές αγροτικές εκμεταλλεύσεις

Η γεωργική ενίσχυση στην Κοινότητα φαίνεται ότι έχει θεσπιστεί για τις μεγάλες αγροτικές εκμεταλλεύσεις. Στη Σουηδία υφίστανται περιοχές όπου κυριαρχούν οι μικρές και μεσαίες εκμεταλλεύσεις. Οι μικρές αυτές μονάδες θα αντιμετωπίσουν στο μέλλον προβλήματα ανταγωνισμού με τις μεγάλες εκμεταλλεύσεις οι οποίες επωφελούνται από τις ενισχύσεις. Ποιές δυνατότητες προβλέπει η Επιτροπή για την αύξηση της ενίσχυσης προς τις μικρές αγροτικές εκματαλλεύσεις;

Απάντηση του κ. Fischler εξ ονόματος της Επιτροπής

(2 Οκτωβρίου 1998)

Το μέγεθος μιας αγροτικής επιχείρησης δεν αποτελεί πάντοτε κατάλληλο δείκτη πλούτου. Οι μικρομεσαίες εκμεταλλεύσεις μπορούν, επί παραδείγματι, να εξειδικεύονται σε ορισμένα συστήματα παραγωγής ή να παρέχουν πρόσθετες υπηρεσίες, οι οποίες επιτρέπουν εισόδημα ανά εκτάριο ή ανά ζώο σημαντικά υψηλότερο από το μέσο όρο. Επιπροσθέτως, οι οικογένειες που διαχειρίζονται μικρομεσαίες εκμεταλλεύσεις, έχουν πολύ συχνά αναπτύξει πόρους εισοδήματος που δεν προέρχονται από τις εκμεταλλεύσεις. Η επιρροή της πολιτικής αγροτικού εισοδήματος, ως εκ τούτου, περιορίζεται στην περίπτωση των μικρομεσαίων εκμεταλλεύσεων μερικού χρόνου απασχόλησης.

Ενώ η Επιτροπή έχει, σε πολλές περιπτώσεις, εκφράσει την δυσαρέσκειά της σχετικά με τον τρόπο κατανομής των δαπανών μεταξύ των παραγωγών, έχει, ωστόσο, διαπιστώσει ότι είναι πολύ δύσκολο να διαμορφωθούν πληρωμές προς όφελος των μικρών παραγωγών σε κοινοτικό επίπεδο. Κριτήρια που φαίνονται επαρκή σε ορισμένες καταστάσεις, έχουν αρνητικές παρενέργειες σε άλλες. Επί παραδείγματι, οι μεγάλες εκμεταλλεύσεις μπορούν να απασχολούν πολλούς εργαζόμενους και, στην περίπτωση αυτή, το μέγεθος δεν θα μπορούσε να αποτελεί επαρκές κριτήριο διαμόρφωσης.

Αυτό που πρότεινε η Επιτροπή στο πλαίσιο του Προγράμματος Δράσης 2000 είναι ότι τα κράτη μέλη θα πρέπει να έχουν την εξουσία να διαμορφώνουν τις άμεσες πληρωμές σύμφωνα με την ειδική κατάσταση που επικρατεί σε κάθε κράτος μέλος, τηρώντας όμως κοινά συμφωνημένους κανόνες. Αυτή είναι η εφαρμογή της αρχής της επικουρικότητας, η οποία στηρίζεται στην ιδέα ότι τα κράτη μέλη γνωρίζουν την πραγματική κατάσταση καλύτερα από ό,τι η Επιτροπή και μπορούν να καθορίζουν κριτήρια διαμόρφωσης που προσαρμόζονται στα ιδιαίτερα προβλήματά τους. Τα κράτη μέλη μπορούν να αποφασίσουν να μειώσουν τα ποσά των άμεσων πληρωμών σε περιπτώσεις στις οποίες το εργατικό δυναμικό που χρησιμοποιείται στις εκμεταλλεύσεις τους δεν επαρκεί σε σύγκριση με τα όρια που καθορίζονται από τα κράτη μέλη.

Η Επιτροπή πρότεινε επίσης την θέσπιση μιας αναλογικής μείωσης που καλύπτει όλες τις άμεσες πληρωμές που χορηγούνται στο πλαίσιο των οργανώσεων κοινής αγοράς, όταν το άθροισμα των πληρωμών αυτών υπερβαίνει ένα μέγιστο ποσό 100.000 ECU. Αυτό θα οδηγήσει σε μείωση των άμεσων πληρωμών που μπορούν να λαμβάνουν οι μεγάλοι παραγωγοί ανά εκτάριο ή ανά ζώο.

Επιπροσθέτως, η Κοινότητα θα συνεχίσει να στηρίζει τις διαρθρωτικές προσαρμογές στο πλαίσιο της ανανεωμένης πολιτικής σχετικά με την αγροτική ανάπτυξη. Στο πλαίσιο αυτό, η επιλεξιμότητα των γεωργών μερικού χρόνου απασχόλησης όσον αφορά την κοινοτική στήριξη θα αυξηθεί σημαντικά.